Diari Oficial de la Generalitat Valenciana


Sumari del DOGV 3470, del 09-04-1999 (1999/3231)

LLEI 3/1999, de 7 d'abril, de la Generalitat Valenciana, de Creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana.
---------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1999/04/07/3/dof/vci/html**

### Dades del document

Número de DOGV
:   3470

Data del DOGV
:   09-04-1999

Secció del DOGV
:   I. DISPOSICIONS GENERALS

Número del document
:   1999/3231


Data del document
:   07-04-1999

Organisme emissor
:   Presidència de la Generalitat

Tipus de document
:   Llei

Descriptors 

:   * ciència política
    * col·legi professional
    * sociologia
    * legislació

LLEI 3/1999, de 7 d'abril, de la Generalitat Valenciana, de Creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana. [1999/3231]
  
Sia notori i manifest a tots els ciutadans que les Corts Valencianes han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la llei següent:
  
PREÀMBUL
  
Pel Decret 2.483/1971, de 17 de setembre, es va crear com a segregada de la Facultat de Ciències Polítiques, Econòmiques i Comercials de la Universitat Complutense de Madrid, la Facultat de Ciències Polítiques. Posteriorment, mitjançant el Decret 384/1972, de 10 de febrer, aquesta es va denominar Facultat de Ciències Polítiques i Sociologia, en què s'atorgaven, entre d'altres, els títols de doctor i doctora i llicenciat i llicenciada en Ciències Polítiques i doctor i doctora i llicenciat i llicenciada en Sociologia, i s'hi impartien disciplines pròpies de l'àmbit social i jurídic.
  
En aplicació de la Llei Orgànica 11/1983, de 25 d'agost, de Reforma Universitària, es va aprovar el Reial Decret 1.497/1987, de 27 de novembre, sobre directrius generals comunes als plans d'estudis dels títols oficials amb validesa a tot el territori nacional, el qual, en la disposició addicional primera, va crear el Catàleg de títols universitaris oficials.
  
Així mateix, el Reial Decret 1.954/1994, de 30 de setembre, a l'annex, desplega aquest Catàleg de títols universitaris oficials i inclou entre les llicenciatures de Ciències Socials i Jurídiques, com a títol específic, la llicenciatura en Ciències Polítiques i Sociologia.
  
A l'àmbit territorial de la Comunitat Valenciana, hi ha un nombre important de professionals que posseeixen la titulació de doctors i llicenciats en Ciències Polítiques i Sociologia, exercint de forma habitual professions relacionades amb aquestes ciències i es troben la majoria d'elles i d'ells integrades i integrats a la Delegació Territorial a la Comunitat Valenciana, del Col·legi Nacional de Doctors i Llicenciats en Ciències Polítiques i Sociologia; professions que pel seu caràcter eminentment social, han adquirit una destacada importància per a la societat valenciana.
  
Aquesta Delegació Territorial a la Comunitat Valenciana del Col·legi Nacional de Doctors i Llicenciats en Ciències Polítiques i Sociologia, en l'assemblea del dia 3 de juny de 1995, a la vista de l'ampliació dels estudis de Sociologia i Ciències Polítiques, així com el major nombre de professionals que exerceixen aquestes professions, va acordar per unanimitat la creació del Col·legi de Doctors i Llicenciats en Ciències Polítiques i Sociologia de la Comunitat Valenciana, a l'empara de la previsió continguda en l'article 34 del Reial Decret 2.826/1980, de 22 de desembre, modificat pel Reial Decret 974/1995, de 16 de juny, que regulen els estatuts del col·legi d'àmbit nacional esmentat; aquest precepte preveu la possibilitat que delegacions territorials d'aquest col·legi puguen constituir-se, al seu torn, en col·legis territorials. Aquesta constitució compta amb l'informe favorable del Deganat del Col·legi Nacional.
  
Així doncs, amb data de 2 de febrer de 1998, i després de la promulgació de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, la Delegació Territorial en aquesta Comunitat del Col·legi Nacional de Doctors i Llicenciats en Ciències Polítiques i Sociologia, va sol·licitar la creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana.
  
Des de la perspectiva de l'interés públic, la creació d'un col·legi professional de doctors i llicenciats en Ciències Polítiques i Sociologia de la Comunitat Valenciana en què s'integren els i les professionals que, pel fet de disposar dels coneixements i de la titulació necessaris i suficients, exercisquen aquestes professions, es considera oportuna sempre que permeta dotar a un ample col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
La Constitució espanyola en l'article 149.1.18 reserva a l'estat la competència sobre les bases del règim jurídic de les administracions públiques, i en l'article 36 estableix que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, i la Llei 7/1997, de 14 d'abril, sobre Sòl i Col·legis Professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat competència exclusiva en matèria de col·legis professionals i l'exercici de les professions titulades, sense perjudici del que s'estableix en els articles 36 i 139 de la Constitució. Fent ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, que en l'article 7.3 estableix que mitjançant una llei de la Generalitat i pel que fa a les competències de l'estat, es podran crear en l'àmbit de la Comunitat Valenciana col·legis professionals, per segregació d'altres d'àmbit superior al de la comunitat autònoma.
  
Article 1. Creació
  
Es crea el Col·legi Oficial de Doctors i Llicenciats en Ciències Polítiques i Sociologia de la Comunitat Valenciana.
  
Article 2. Àmbit territorial
  
L'àmbit territorial del col·legi professional és el de la Comunitat Valenciana.
  
Article 3
  
Aquesta creació ho és com a resultat de la segregació del Col·legi Nacional de Doctors i Llicenciats en Ciències Polítiques i Sociologia.
  
Tindrà la consideració de corporació de dret públic amb personalitat jurídica pròpia, i plena capacitat per al compliment dels seus fins.
  
DISPOSICIONS TRANSITÒRIES
  
Primera
  
La Delegació Territorial a la Comunitat Valenciana del Col·legi Nacional de Doctors i Llicenciats en Ciències Polítiques i Sociologia designarà una comissió gestora, que en el termini de sis mesos des de l'entrada en vigor d'aquesta llei, aprovarà uns estatuts provisionals del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, en els quals es regule la convocatòria i el funcionament de l'assemblea col·legial constituent de la qual formaran part tots els professionals inscrits al cens de doctors i llicenciats en Ciències Polítiques i Sociologia que exerceixen a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'assemblea constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana i elegirà les i els components dels òrgans col·legials de govern.
  
2. L'acta de l'assemblea constituent es remetrà a la Conselleria de Presidència o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè en verifique la legalitat i la conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
Aquesta llei entrarà en vigor el mateix dia de la publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, que observen i facen complir aquesta llei.
  
València, 7 d'abril de 1999
  
El president de la Generalitat Valenciana,


Còpia Permalink ELI